Трешњевички епитафи
Трешњевички епитафи преписани су са надгробних споменика у драгачевском селу Трешњевица, Општина Ариље. Представљају драгоцена микро-историјска сведочанства која сведоче о житељима овог села током 19. и прве половине 20. века, осветљавајући бројне друштвене и животне околности, истовремено и промене духа времена.

Земљоделци и домаћице 
 Ђурђија, супруга Рада Ђоковића, 35 г. умре 6. октобра 1849. г.
 Трешњевица - Корићани

 Овде почива Раб Божии Никола Тодоровић од села Црешњевице, поживе ЗЗ. г. и умре 12. новембра 1850. г.
 Трешњевица - Поље

 Овде почива Радосав Раковић из села Трешњевице Поживи 37. г. Умро 14. октобра 1850. г.
 Трешњевица - Поље

 Овде почива раб божии Вучић Станосавић Поледица жител црешневички поживи 65. г. престави се 13 јануара 1861. г. Оваи спомен: подиже му син Его Максим.
 Трешњевица - Поледице

 Овде почива Раб Божии Груица петров: поледица из црешњевице поживи 80. г. и умре 12 септембра 1862. г. Крст оваи подигоше му унуци Его Алекса Вилиман и Дамјан Павловић из Радаљева
 Трешњевица - Поледице

 Овде почива раб Милован танасковић Ж [итељ] Тре [ешњевице] П [оживе] 40. г. Пре[стависе] 6. јуни 1864. г.
 Трешњевица - Поље

 Овде почива Јована Супруга мића алексића: поживи 55. год. умре 14. јулија 1888. г. Спомен подиже њен зет Чедо и кћер ружица
 Трешњевица - Поље

 Овде је Станица Супруга Гаврила Ђоковића поживи 68. г. А умре 25 декем. 1895. г. спомену је син Раде
 Трешњевица - Корићани

Ратници 
 Приђи ближе мили читатељу : труда свога немој пожалити : тужни овај спомен прочитати : те ти види ко овде почива : мртво тело на даљини бива. Ра[б] Бо[жии] Љубомир Новитовићиз Трешњевице бив :[ши] тобџија 4. чете I батаљона градског Артиљериског пука у Нишу, кои поживи 20. г. умре 18 маја 1875. Бог да му душу прости. Сп. подиже Ранко и Драгомир Новичић
 Трешњевица - Поље

 Оваи  билег Показује Пред Собом Сарањено Тело Почившег Милована Ненадића из Трешњевице Краброг Воиника Прве Класе Баталиона Драгачевског Кои Поживи 24. г. умре 6 Децембра 1876. г. Смрт му била од Ране добивене у Рату на Боином Пољу. Оваи спомен подижему Браћа негова.
 Трешњевица - Поље

 Ој Путниче чекни мало, не пожали труда свога што ћеш стати и читати биљег овај, реци Бог да прости душу СТЕФАНА Павловића из Трешњевице храброг војника друге класе Баталијона Драгачевског кои је у 42. г. од живота свога јуначки борећи се противу Турака у рату под књазом Миланом IV Обреновићем бранећи славу и слободу своје браће срба не оступајући испред турске силе пред војском Српском погинуо на шиљбашу на Борју 24. јуна 1876. г. Овај знак подиже му супруга Савка и синови Крста и Драгутин с браћом.
 Трешњевица - Поље

 Овај знак показује вјечну успомену поч. БОЖА Раковића из Трешњевице бив. војника друге класе баталиона драгачевског који је у 24. Години Младости своје борећи се против Турака за Славу и Слободу Србије погинуо у битци код Пазара 27. јуна 1876. г. Бог да му душу прости. Споменик овај из велике жалости подигоше своме једином сину Тужни Родитељи Дамњан и Спасенија, а коим да се место Сина теше.
 Трешњевица - Поље

 С леве стране за Гробом Брата своег МИЛОВАНА на један корак улево почивају Сарањене Кости ИВАНА Ненадића овд. Бив. ВојникаVI-те Пољске Батерије I. Артиљериског пука кои 13. Месеци у гарнизону у Крагујевцу одслужио гди се и разболео. Трудом браће своје донешен је болестан кући гди је трећи дан умро 4. Априла 1883. г. у 23. год. живота свог. Овај спомен подигоше браћа его Милан и Петар и ожалошћена мајка Цмиљана.
 Трешњевица - Поље

 Три рођена брата: Новак, Стојадин и Јован дични синови Тома Јањића из Трешњевице. И то Новак, војник 3. чете I батаљона, 10. пука I позива погинуо у борби са Бугарима и Арнаутима 6. децембра 1912. године у својој 23. години. Стојадин, војник 3. чете, 2. батаљона, II пука I. позива, од добивених рана у борби на Солунском фронту умро је 23. октобра 1918. године у Косовској Митровици у својој 23. години. И Јован, војник II митраљеског одељења, 24. пука I позива, погибе у борби са Немцима 14. октобра 1916. године код Веле-Села у својој 21. години.
 Трешњевица

 Александар В. Новитовић из Трешњевице 7. јула 1913. г. погинуо је храбро борећи се са Бугарима на положају „Громада” - Власина у 26. год. Своје младости; А као војник 3. ч. I. б. Х-ог пука I позива. После три месеца његово је тело пренето са положаја и 12. октомбра овде сахрањено. Бог да му душу прости. Слава му.
 Трешњевица

 Наредник Тихомир В. Новитовић из Трешњевице, 20. новембра деветсточетрнаесте погинуо је храбро борећи се против Аустријанаца на положају Гојна Гора у 37-ој г. своје младости, а као војник 1. ч. I-ог. бат. Допунског пука шум. дивизије II позива. Са положаја пренет је 14. децембра исте године. Овде сахрањен. Бог да му душу прости. Слава му.
 Трешњевица

 Љубомир Тодоровићиз Трешњевице војник 3. чете I. бат. 5. пеш. пука. ратовао је са турском и бугарском војском. Поживи 30. год. и борећи се са аустријанцима погибе на Мачковом камену 1914. г. Тамо је и сахрањен. Бог да му душу прости. Спомен му подижу синови Јовиша, Драгиша и жена Миљојка.
 Трешњевица - Поље

 Ој Србине мили роде, умољено стани мало овде, не пожали труда твога, већ помени брата свога. Љубомир Станимировићиз Трешњевице, он поживи 25. г. а учествово у борби у 1912-13-14. г. и погибе на потесу код Шапца од непријатеља бранећи своју Отаџбину 15-8-1914. г. Бог да му душу прости. Овај спомен подиже му ожалошћена мати Милица.
 Трешњевица - Поље

 Спомен МИЛИЋА Поледице из Трешњевице Војника Х-ог кадровачког пука који поживи 23. год. а погибе на Космају Борећи се са аустријанском војском за своју отаџбину 15. феб. 1916. г. И брата му МИКАИЛА војник Х-ог кадровачког пука који поживи 22. год. а умро од тифуса 15. феб. 1915-у приштини. Спомен им подигоше на очином гробу КОСТИНОМ мајка Стана сестра Крстина и зет Павле Ђоковић.
 Трешњевица - Поледице

 Овај спомен показује храброг ратника СТОЈКА сретеновића из Трешњевице бив. војника 3 чете I. бат. X пук који у 22 год. младости своје борећи се са непријатељима разболи се у Мокром лугу и умро у болници у Нишу 15 Ап. 1915. год. Овај спомен подиже му брат Радомир и сна Челка.
 Трешњевица - Поље

 Овај знак за три брата рођена МИЛЕНКО рођен 1888 г. БОЖИДАР рођен 1890. г. ЗДРАВКО рођен 1892. г. Као бивши војници X-ог пеш. пука I позива. Борећи се за Отаџбину и веру Срп: народа: погибоше за време Ср. Евакуације на жалост својих у 1915. Г. Слава им. Спомен овај подигоше им тужни отац Вуле Мирковић са унуцима Алексом, Добривојем и Момчилом.
 Трешњевица - Поље

 РАДОШ ПОЛЕДИЦА из Трешњевице војник сталног кадра који је тешко рањен и на жалост својих умро је 1916. Г. у француској Болници, који славно положи свој млади живот за добро своје Отаџбине и Ослобођење Срп. народа Борећи се херојски. Слава му. Спомен овај сподигошему Ожалошћени Отац Илија и мати Ружица.
 Трешњевица - Поледице

 Спомен МИЛАНА Поледице из Трешњевице, војника 13. ч. 4. б. 31. пука. Покосига Војна клета; те га узе са овога света кад најлепше цвета; у 22. лета. А умре у клетој болници у Митровици на поласку својој кући 8. дец. 1924. год. Бог да му душу прости. Спомен подигоше му Браћа Будимир, Велимир, Синиша, Стојан и сна Радојка.
 Трешњевица - Поледице

Бирани људи - носиоци власти 
 Овде почива раб божии Милован Раковић Жител С. Црешневице Поживе 50. Год. и Бист главни Кмет примиритељног Суда в какои подобиу 12. ст. Г: Судио и при своиои Чести Умро Сеп. 21-ог 1850. г. Миловане Бог да ти Душу Опрости и лакати Матера Земља која те покрива. Ово камене дао градити твои Син Живота Р. А писа и реза Радосав Чикириз из Села Ртију 1850. г. 
 Трешњевица - Поље

 Овде почива раб божии Иван Миливоевићписар обштине Мирос: поживи 32. г. Умро 7 ноемра 1877. г. Ови билег подигоше браћа Его:
 Трешњевица - Поледице

 Овде почива Јовић Алексић, умро6-ог децембра 1897 г. (вероватно по старом датуму), живео 54. године, био је кмет села Трешњевице. Спомен подигоше синови.
 Трешњевица - Поље

Мајстори 
 Стефан Радуловић жител и маистор трешневички поживи 28. г. умре 18. априла 1855.
 Трешњевица - Поледице

 Овде почива раб Божии Јанко син Вучете Богд: Корићанина Бивши терзија позиви 22. г од. Умро 22 јулија 1863. Године.
 Трешњевица - Корићани

 Овде почива Раб Божии Богдан Корићанац из село Трешњевице бивши терзија. Поживи 79. г. умре 12. Апр. 1866. г. Оваи Крст Ударише: синови Его Вучета и Љубисав и Иван.
 Трешњевица - Корићани

Покоси нас бољка клета 
 1848. Овде младенац Аксентије Павловић престави се от 3. г.
 Трешњевица - Поледице

 1848. Овое младенац милосав павловић поживи 5. година А престави се 15. октоврија месеца.
 Трешњевица - Поледице

 Новак Ивановић жител трешневички поживе 30. г. Умре 23. декембра 1849.
 Трешњевица - Корићани

 Овде почива раб божи младенац Ђурђија поживи 6 лета прес. 14. марта 1853.
 Трешњевица - Поледице

 Овде почива раб Б. Шћепан Николић Житељ Трешњевички поживи20Г. Аумре 12. марта 1853. г. Писање плати никола Лукић.
 Трешњевица - Поледице

 Овде почива Раб Бож. Милован груичић Ж. села Трешњевице поживи 27. г. А умре 7 марта 1855. г. оваи крс удари Иована мужу с њином малолетном децом
 Трешњевица - Поледице

 Овде почива Младо од 11. неђе : Мијајло супруга Иова Иовановића А кћи Василија Ђоков: из с Трешне. пож. 20. г. Умре 14-г Јану. 1866 Ови Крс : удари Отац.	
 Трешњевица - Корићани

 Овде почива Раба Божија петрија кћер Николе Лукића и матере Станоике Поживи 18. г. 27. Августа 1873. г. Болова 4 месеца. ови спомен подигоше нени Родитељи.
 Трешњевица - Поледице

 Овде почива раба божија Петрија кћер Петра Јоловића и матере Стоике из села Лисе: и даде Стоика Петрију од 14. година своме ујаку Николи Лукићу кмету црешњевичком да му буде место кћери свое: поживи Петрија код Николе 4. г. и испроси се 18 Августа 1863. г. за Илију Вуловића. У то село одведе се Петрија 9. јануара 1864. г. те болова у свом дому од Светог Сретена и доведе е баба нена Станоика супруга Николина код поочима Николе и ту код свог поочима меште рода Петрија престависе у вечност 6. фебруара исте године. Бог да јој душу прости. Спомен оваи удари Никола Петриј као своиој ћери за нену вечну послушност са своии синовима Јанка и Ђорђа. 
 Трешњевица - Поледице

Несреће 
 Стоја супруга Вукадина Новитовића, бив. трговца из Трешњевице, 15. априла 1915, године подлеже смрти у 56. год. Своје старости немогав одолети превеликом болу та своја два погинула сина који поред ње почивају (...)
 Трешњевица

Убиства и злочини 
 Пред Овим Ладним Спомеником Почивају Смртни Остаци раба Божијег Вукадина Новитовића из Добрача Бившег Трговца и преседника општипе Добрача кои поживи 46. год. а погинуо од зликоваца 17 маија 1892. г. Бог да му душу прости. Овај Спомен Подигоше Му Синови Тихомир, Божо и Александар и супруга Стоја. Јеша ћер Вукадинова умре од 18. мес. 1884. г. Писа Љубо Кукић Из Лисе - Чикириз.
 Трешњевица - Поље
 

 Преваром убијен је мучки наш мили син МИЛОМИР Љ. Благојевићиз Церове. Рођен је 29. јула 1922. год. А погибе од злочиначке руке на превару мучки од породице Драгомира ГЛ. Цибуровића у њиховој кући у пољу на Лучин-дан 1. новембра 1936. Г. Миломир је служио у селу за пример својих другова а као највећа и понос својих родитеља. Миломир је са одличним успехом завршио Осн. и трг. школу у Ариљу. Овај спомен од уздања вељи подижу ти твоји родитељи јер те неста усред младих дана надо наша овде покопана.
 Трешњевица

Стогодишњаци 
 Старац Илија Вучићевићиз Трешњевице коие воево карађорђеве краинепожив. 100. Г. престависе 1. Марта 1866. Г. Ови Крс.[т] уда.[ри] Син Тодор Его.
 Трешњевица - Корићани

Напомене

Извор 
 Митровић Богољуб, „Трешњевица кроз векове”, Арт плус, Ужице, 2003.
Драгачевски епитафи